|  |
| --- |
| Na temelju članka 58. Statuta Osnovne škole Komarevo, Gornje Komarevo 181a, sukladno Zakonu o provedbi Opće uredbe o zaštiti osobnih podataka (Narodne novine broj: 42/18.) Školski odbor nakon prethodnog savjetovanja sa sindikalnim povjerenikom na sjednici održanoj dana 25. ožujka 2019. godine donosi    **PRAVILNIK O KORIŠTENJU SUSTAVA VIDEONADZORA** |

I**. OPĆE ODREDBE**

**Članak 1.**

(1) Ovim Pravilnikom o korištenju sustava video nadzora (dalje u tekstu: Pravilnik) u Osnovnoj školi Komarevo (dalje u tekstu: Škola) definira se svrha i opseg podataka koji se prikupljaju, način i vrijeme čuvanja, te uporaba snimljenih podataka, zaštita prava učenika i ostalih korisnika usluga Škole, radnika i svih drugih osoba koje borave u Školi.

(2) Ovaj Pravilnik primjenjuje se na odgovarajući način sukladno zakonskim i podzakonskim aktima kojima se uređuje i regulira zaštita osobnih podataka i provedba sustava tehničke zaštite.

(3) Izrazi koji se u ovom Pravilniku koriste, a koji imaju rodno značenje, bez obzira na to jesu li korišteni u muškom ili ženskom rodu, obuhvaćaju na jednak način i muški i ženski rod.

**II. SVRHA VIDEO NADZORA**

**Članak 2.**

(1) Sustav video nadzora koristi se zbog zaštite sigurnosti učenika, radnika, posjetitelja/stranaka i imovine Škole, a posebno radi zaštite one imovine za koju je zakonom određeno da se trajno čuva, te imovine koja služi za pohranjivanje i obradu podataka.

(2) Sustav video nadzora, uz navedeno u stavku 1. ovoga članka, koristi se i za sprečavanje protupravnih radnji usmjerenih prema školskoj imovini od krađe, oštećenja, uništenja i sl.

(3) Snimke koje su snimljene sustavom video nadzora mogu se isključivo koristiti za navedeno u stavku 1. i 2. ovoga članka.

**III. OPSEG, NAČIN I VRIJEME ČUVANJA PODATAKA**

**Članak 3.**

(1) Sustav video nadzora snima prostor Škole od 0-24 sata, sve dane u tjednu.

(2) Sustav video nadzora snima isključivo prostor Škole (glavni ulazni prostor Škole, ulazni prostor škole sa strane trga, trg, ulazni prostor u informatičku učionicu i ambulantu, ulaze u dvoranu, prostor oko informatičke učionice i knjižnice i dio parkirališta, kotlovnicu i ventilostrojarnicu, ulaz u Farof).

(3) Pravo pristupa osobnim podacima prikupljenim putem video nadzora ima ravnatelj Škole i osoba koju ravnatelj ovlasti.

**Članak 4.**

(1) Snimke nastale video nadzorom snimaju se na video snimač i čuvaju se šezdeset (60) dana od nastanka, a nakon navedenog roka snimke se trajno brišu ili uništavaju na odgovarajući način.

(2) U slučaju opravdane potrebe, a u svrhu dokazivanja Ravnateljica Osnovne škole Komarevo može u svakom pojedinačnom slučaju odlučiti da se podaci čuvaju duže od vremena navedenog u stavku 1. ovoga članka.

Videozapisi mogu se čuvati najviše šest (6) mjeseci, osim ako je drugim zakonom propisan duži rok čuvanja ili ako su dokaz u sudskom, upravnom ili drugom istovrijednom postupku.

(4) U slučajevima počinjenja kaznenog djela, oštećenja ili uništavanja imovine i sl., prikupljeni podaci o takvom događaju mogu se sačuvati kao dokazni materijal te na zahtjev ustupiti pravosudnim i policijskim tijelima.

**IV. ZAŠTITA PRAVA UČENIKA, RADNIKA I SVIH DRUGIH OSOBA KOJE BORAVE U ŠKOLI**

**Članak 5.**

(1) Škola je dužna označiti da je objekt odnosno pojedini prostor Škole te vanjska površina pod video nadzorom.

(2) Ravnatelj, kao ni bilo koja druga osoba, ne smije koristiti podatke o osobama prikupljene sustavom tehničke zaštite izvan njihove zakonske namjene.

**V. ZAVRŠNE ODREDBE**

**Članak 6.**

Ovaj Pravilnik stupa na snagu osmog dana od dana objave na oglasnoj ploči Škole.

Pravilnik je objavljen na oglasnoj ploči dana 26.3.2019., a stupio je na snagu 3. travnja 2019. godine.

KLASA: 011-02/19-01/02

URBROJ:2176-18-19-1

Ravnateljica Škole Predsjednica Školskog odbora

Gordana Vasić Valentina Ikasović